Liggaam van 2-jarige in see by Voëlklip gekryDie bussie se wrak is onder die water digby die rotse gevind. (Foto: SA Polisie) Die lyk van ŉ tweejarige seuntjie wat vermoedelik dié van die vermiste Hugo Scheepers is, is Donderdagmiddag laat in die see gevind. ŉ Uitgebreide soektog is Woensdag van stapel gestuur nadat Heidi Scheepers (35), haar dogtertjie, Cozette (6), en seuntjie, Hugo (2), Dinsdag omstreeks 18:00 die laaste keer lewend in Heroldsbaai gesien is. Hulle het verby die gesin se winkel, die Heroldsbaai Kafee, gery. ŉ Grys Volkswagen Caravelle, soortgelyk aan die een waarin Scheepers en haar twee kinders Dinsdag verdwyn het, is vroeër Donderdag langs die rotse by Voëlklip by Heroldsbaai gekry. Polisie kon egter eers later vasstel dat dit wel die Scheepers se motor is, aangesien dit hooggety was en dus moeilik was om by die voertuig uit te kom. Kapt. Malcolm Pojie, polisiewoordvoerder, het laat Donderdagmiddag bevestig dat hulle die liggaam van ŉ tweejarige seuntjie gevind het waar dit gedryf het naby die plek waar die kar gevind is. Die liggaam is uit die water gehaal en na die lykshuis geneem. Pojie sê die polisie werk hard om die ma en dogter, wat steeds vermis word, op te spoor. “Ons hou die situasie dop en sal so gou moontlik die voertuig uit die see lig, sodat ons ŉ aanduiding kan kry van wat gebeur het,” sê hy.